Projektet bliver kaldt ”På tur i rickshaw og på vej til demensvenligt nabofællesskab”. Bag projektet står Himmerland Boligforening, der med projektet vil gøre hverdagen bedre for aleneboende demensramte borgere. - Den primære målgruppe er beboere, som bor alene og har demens. Aleneboende med demens er en sårbar målgruppe, der blandt andet er karakteriseret ved typisk at være ældre mennesker, som på grund af demenssygdommen har fysiske, sociale og mentale funktionsnedsættelser, siger direktør i Himmerland Boligforening, Ole Nielsen. Fokus på isoleret befolkningsgruppe Under nedlukningen af Danmark på grund af den verdensomspændende coronapandemi har mange plejehjem været forment adgang for alle undtagen plejepersonale og beboere. Derfor har det været meget begrænset, hvor mange besøg de ældre på plejehjem har haft de seneste fire måneder. - Projektet skal først og fremmest bidrage til at få brudt aleneboende dementes isolation, som er en konsekvens af coronanedlukningen – og derefter fokuserer vi på demente beboere i det hele taget, siger Ole Nielsen. Med støtte fra Slots- og Kulturstyrelsen kan Himmerland Boligforening i den nærmeste fremtide købe to rickshaw-cykler. Cyklerne skal ledsages af en såkaldt rickshawpilot, der kommer til at være en frivillig. - Målgruppen vil blive inviteret med på cykeltur i lokalområdet, og de vil trygt komme ud i den friske luft, få en sanseoplevelse, se deres nærområde og få en sludder med piloten, der er klædt på med viden om demens, og hvordan man kommunikerer med mennesker med demens, siger Ole Nielsen. Når cykelsæsonen og projektperioden er slut, er håbet hos Himmerland Boligforening, at der atter er aktiviteter i boligområderne som før coronanedlukningen, og at beboere med demens nu også er deltagere i disse aktiviteter.
Himmerland Boligforening har med tilskud fra Slots- og Kulturstyrelsen og Ejendomsmæglernes Fond startet et nyt projekt, hvor demente skal cykles væk fra ensomheden.